Augustus | 2010 | © My Klaskamer - idees en gedagtes uit 'n juffrou se pen
Juffer	afrikaans, Graad 1, Graad 2	aa, didakties, dubbelklanke, ee, ekstra, intervensie, klanke, ondersteuning, oo, uu, vaslegging	14 Kommentaar
R het vir my gevra om idees vir dubbelklanke te plaas. Ek het so 'n tydjie gelede iets oor die vaslegging van klanke geskryf en gaan daarom slegs 'n paar ekstra idees gee.
Maak groepe prente-kaartjies wat jy kan inkleur, oortrek en hou. Gebruik byvoorbeeld beet (ee-woorde), 'n haas (aa-woorde), vuur (uu-woorde) en bome (oo-woorde). As jy die kaartjies permanent wil gebruik, kan jy die bostaande flitswoorde op die kaartjies plak en dit dan lamineer en uitknip. Vertel 'n storie van die 'n hasie wat graag beet eet voor hy langs 'n vuurtjie – in die skadu van 'n boom – aan die slaap raak. Verdeel die klas in vier groepe – een vir elke klankgroep. Elke groepie lees hul kaartjies en moet die woorde in sinne kan gebruik. Hulle skryf die sinne op 'n groot vel ongedrukte koerantpapier – sodat die ander maats dit kan lees. Indien die outjies nog nie gereed is vir sinne nie, kan jy 'n A4-vel papier in 8 groot blokke verdeel. Plaas die onderskeie woorde op aparte dele van die skryfbord of teen verskillende mure op. Die outjies moet dan elkeen 8 woorde kies, 'n woord per blok skryf en probeer om 'n gepaste prentjie te teken.
Graad 2- en 3-leerders kan egter al sinne skryf en moet probeer om skitter-sinne te skryf. Graad 2's kan so 5 of 6 woorde per sin probeer, terwyl Graad 3's 7 tot 9 woorde kan gebruik.
Die belangrikste deel van sinne is dat hulle daaraan herinner moet word dat 'n sin met 'n hoofletter begin en eindig met 'n punt. Vra altyd dat die sin eers aan jou gesê moet word, sodat jy die sinsbou en -konstruksie kan korregeer indien nodig. Indien jy genoeg tyd het vir prentjies teken, kan jy vra dat die outjies 3 – 5 sinne skryf en een prentjie daarby teken. Maak selfs 'n groot prent van elke klankkaart ('n beet, 'n haas, vuur en 'n boom), vra dat die outjies die woorde self op elke prent oorskryf, verf met kleursel (rooipienk, geel, oranje en groen), knip uit en plak in die boeke. Dit is sommer 'n alles-in-een takie en behoort 'n lekker leer-hulpmiddel te wees vir die week se speltoets. ("Dink aan die woorde op die bloedrooi beet…")
Indien jy die flitskaartjies apart van die prente gelamineer het (of oorgetrek het met breë kleeflint), kan jy dit skommel en vir die outjies flits. Jy kan selfs 'n tweede vel van elke bladsy druk en vra dat die kleingoed die woorde bo-op hul maats pas…of lamineer die groot vel en sny dit in diagonale en krom lyne op sodat die kleingoed die "legkaarte" moet bou. Grawe gerus ook op kleuters.co.za rond vir lyste met klanke – indien jy nog woorde benodig. Onthou om altyd jou apparaat so te maak dat jy dit kan hou en hergebruik… Jy sal dit beslis vir dekades lank kan inspan!
Take: aa, oo, ee, uu
Sien ook "Drukbare Bladsye" heel bo of tik "flits" by die soekblokkie in.
TAAL- én Boekedag, 14 Augustus
Juffer	afrikaans	afrikaans, boeke, Boekedag, lees, onderrig, onderrigmedium, onderrigtaal, taal, taaldag	6 Kommentaar
Die 14de is Koop-'n-boek-dag. Doen asseblief iets om 'n liefde vir lees en vir tale aan te moedig.
Hou 'n leesuur. Laat almal toe om 'n kussing of kombers te bring en lees die kleingoed se gunstelingboeke voor…of
kry iemand uit die gemeenskap om die boeke te lees.
Laat die kleingoed kreatiewe stories skryf en bind dit in groot boeke. Maak 'n paar afskrifte, versier met kleurvolle kinderkuns en skenk dit aan gemeenskapsentrums (wagkamers, ouetehuise…). Tydskrifte is mos tog te vervelig! 😉
Laat die kleingoed ekstra oulike stories skryf, versier die blaaie en plak dit in die gang op sodat ander maats dit in die verbygang kan lees.
Vra die opvoeders om stories te skryf en bind dit in 'n klein boekie ('n A4-vel voor en agter , wat in 'n A5-grootte gevou word is voldoende).
Vra die Intersen personeel om vir die kleintjies te lees en die Grondslagfasepersoneel om vir die ouer kinders te lees. Die groottes verlang mos na die juffrouens en die kleintjies sal "groot" en "belangrik" voel as meneer so-en-so vir hulle kom lees.
Kies 'n tema per klas, skryf kreatiewe stories daaroor, versier die klas volgens die tema en trek daarvolgens aan. Kies een storie per klas om vir die ander klasse voor te lees. Volg dan die Vrydag, die 13de, 'n leesprogram waar die klasse vir mekaar lees – binne die graad of fase. Die "gehoor" luister na 'n leser terwyl die hele klasse op die verhoog is vir ondersteuning.